Evergreens se breier bedank na 'onderonsie' | George Herald
Evergreens se breier bedank na 'onderonsie'
Thursday, 08 June 2017, 08:00
GEORGE NUUS - Die hoofafrigter van die bekroonde rugbyklub in Pacaltsdorp, Evergreens, het via Facebook uit sy pos bedank. Die bedanking volg enkele dae nadat sy vervreemde vrou hom van aanranding aangekla het.
Dit is die tweede keer binne sewe maande wat Elrico Beukes, 'n polisiesersant verbonde aan die George-speurtak, met die gereg bots.
Beukes is in November verlede jaar by sy ouerhuis in Pacaltsdorp in hegtenis geneem met 'n gesteelde skootrekenaar wat uit 'n plaaslike prokureur se kantoor in Yorkstraat gesteel is. Die beweerde aanranding het glo in die vroeë oggendure van Sondag 28 Mei by 'n nagklub in Pacaltsdorp plaasgevind.
Beukes het sy bedanking as rugbyafrigter kort na dié voorval op die Evergreens Support Club se Facebook-blad aangekondig.
'Bedanking blote toeval'
Volgens Beukes hou die voorval en sy bedanking nie met mekaar verband nie. "Dit is bloot toevallig," het hy gesê. "Die besluit om te bedank het ek reeds die vorige week geneem."
Beukes beweer die klubbestuur het sy voorstel om spesialishulp vir sekere gebiede van die spel in te win, afgekeur.
"Interne politiek het 'n groot rol gespeel in my besluit om te bedank. Daar is voortdurend ingemeng met my voorstelle en besluite."
Die George Herald het verneem Beukes het bedank kort na hy skriftelik deur die klub versoek is om redes aan te voer waarom hy nie geskors moet word nie. Deon Stoffels, die klubsekretaris van Evergreens, het by navraag gesê interne prosesse is gevolg en voltooi. "Die bestuur het berigte ontvang oor 'n onderonsie waar Beukes teenwoordig was. Hy is die geleentheid gegun om daaroor te praat, maar het egter bedank."
Volgens Stoffels is die klub se bestuur besig met konsultasie oor 'n nuwe hoofafrigter. Intussen word die pos waargeneem deur Jerome Muller, 'n voormalige SWD-rugbyspeler. "Ons speel Saterdag teen Progress-rugbyklub, wat tans die pas aangee in ons liga," het Stoffels gesê.
Tugondersoek / hofsaak
Kapt. Malcolm Pojie, Suid-Kaapse polisiewoordvoerder, het bevestig dat 'n tugondersoek in verband met die beweerde aanranding parallel met die kriminele ondersoek plaasvind. Die dossier is aan die senior staatsaanklaer voorgelê vir 'n beslissing. Beukes keer op 19 Junie terug werk toe nadat hy vir 'n maand sonder salaris geskors is.
Dit volg nadat die straf intern aan hom toegedien is. Volgens Beukes is hy intern onskuldig bevind op die hoofaanklag van die besit van gesteelde goedere, maar skuldig bevind op 'n alternatiewe klagte, wat verband hou met sekere ontkennings in sy getuienis.
Volgens Pojie is die polisie se kriminele ondersoek in dié saak feitlik voltooi. "Daar is nog slegs een kuberverslag uitstaande. Sodra die verslag ontvang is, sal die dossier aan die senior staatsaanklaer voorgelê word. Die saak is nie afgehandel nie, dit is tydelik teruggetrek," het Pojie gesê. Maar, volgens Beukes sal 'n kuberverslag nie 'n prima facie saak bewys nie.
"Die saak is van die rol geskrap want hulle het gesê hulle is gereed vir 'n verhoor, en op die hofdag het hulle gesê hulle wag nog vir 'n verslag. Ek werk elke dag hiermee, ek weet hoe dit werk. Sewe maande is baie lank, dit behoort hulle hoogstens drie tot vier dae te neem." Oor die saak self wil Beukes nie veel uitwei nie.
"Op die stadium wil ek niks sê nie, want ek is besig met stappe teen die polisie. Ek sal later 'n volledige verklaring deur my prokureur gee."
Beukes bestempel die klag van beweerde aanranding as 'n "familietwis". Hy ontken dat hy aggressief opgetree het.
"Ons het rustig in die motor sit en gesels. Ek is baie verbaas oor die klag. Daar was baie ooggetuies wat kan getuig daar het niks gebeur nie." Beukes gaan in Augustus vir twee weke na Engeland, waar hy gaan kersopsteek by van hul rugbyklubs.
Die besoek is sy prys nadat hy verlede jaar aangewys is as die beste klubafrigter in die land. Oor Evergreens het hy die volgende te sê: "Ek gaan na geen ander klub nie, maar hulle moet hul politiek uitsorteer. My hart lê nog daar, ek sal graag wil terugkeer."
* The head coach of the award-winning rugby club in Pacaltsdorp, Evergreens, has resigned via Facebook. His resignation follows a few days after a woman laid a charge of assault against him. This is the second time within seven months that Elrico Beukes, a police sergeant, has a brush with the law. Beukes was arrested in November last year after a stolen laptop was found in his possession.